LidanRubinov/Halacha-QA huggingface dataset:
שאלה: שמיעת שיעורים תוך כדי: האם מותר לשמוע שיעורים תוך כדי שעושים דברי חול (משחקים וכד')? מצד אחד זה אולי זלזול, אבל מצד שני אולי עדיף את זה מאשר כלום?
תשובה: מותר
שאלה: רפואה לתינוק בשבת: כתוב שמותר לעשות שבות דרבנן בשינוי בשבת לחולה שאין בו סכנה, האם לחולה קטן מותר לעשות שבות בלי שינוי?
תשובה: חולה קטן יש בו גדר של חולה שאין בו סכנה. יש דעה בראשונים שאפשר לעשות בלי שינוי (הרמב"ם), לכתחילה אנחנו עושים שינוי, אם אי אפשר - ניתן לעשות כרגיל.
שאלה: לא רוצה את הספר: אם אדם שלח מישהו לקנות ספר והוא קנה. עכשיו המשלח לא רוצה את הספר. האם נכון שהמשלח פטור, על פי הנתיבות,סימן ר, כג?
תשובה: אין קשר בין דברי הנתיבות הנ"ל לדין שליחות, הנתיבות עוסק באדם שביקש מחבירו להביא לו סחורה ואח"כ הוא יקנה אותה. לא שעשאו שליח לקנותו עבורו. במקום שאדם עשה שליח החפץ נקנה לו ולכן לא יוכל לשטות בשליח. הרב דניאל לונצר.
שאלה: הכשרת כיריים קרמיות אינדוקציה: מעונין לרכוש כיריים קרמיות אינדוקציה, האם אפשר להכשיר לפסח וכיצד?
תשובה: ב"ה שלו-ם וברכה יש לנקות טוב את המשטח מזכוכית, רצוי לא להשתמש 24 שעות, לשפוך מים רותחים עם סבון על המשטח, להפעיל בחום גבוה חצי שעה. טוב לעטוף בניר אלומניום. באינדוקציה ההפעלה נעשת על ידי הסירים. הרב חגי בר גיורא
שאלה: שוגג באיסורי דרבנן: לכבור הרה"ג דב ליאור שליט"א כת"ח אשאל. לפני זמן מה נוכחתי בשיעור של הרב בישיבת מרכז הרב. הרב הזכיר שם אימרה שאשמח אם יוכל לפרט ולהסביר אותה יותר. ודאי שאיני מדייק באימרה כי עבר זמן מאז. כפי שהבנתי בשיעור הרב אמר שאין עוון על אדם ששגג באיסורי דרבנן, משום שח הקפידו רק על אדם שעובר ביד רמה או בזילזול. לכן אין צורך לעשות תשובה על שגגות כאלו. אשמח אם הרב ירחיב בעניין הזה, וכן, מה דינו של אדם שלא למד, ולכן עובר על איסורי דרבנן בשגגה? ברוך תהיה לעולם תחיה, ושכרו כפול מן השמיים
תשובה: אומר את זה הנתיבות בחושן משפט רל"ד. כל איסור דרבנן שאדם עובר בשוגג (כגון שכח להתפלל מנחה ונזכר רק יום אח"כ - שכבר אינו יכול להשלים), כשאדם עושה וידוי על החטאים שעשה ביום הכיפורים, על שוגג דרבנן אינו צריך להתודות. אם אדם אכל איסור דרבנן בשוגג, לא צריך כפרה. לעומת איסורי דאורייתא שאם עבר עליהם בשוגג צריך כפרה. המהר"י אנגל רוצה לומר שאיסורי דרבנן הם איסורי גברא ולא חפצא, כשהתורה אוסרת נבלה עצמות החפץ אסור, אך כשחכמים אסרו לאכול משהו, הם אסרו את פעולת האכילה ולא את עצמות החפץ. לא כל הפוסקים סוברים כך.
שאלה: למה החגבים כשרים: למה דווקא נבחר החגב לחרק כשר מכל החרקים?
תשובה: וברכת ד' במאכלות אסורות איננו יודעים טעמיהם, אלא שהקב"ה ציוה אותנו את "זה" תאכלו, והראה למשרע"ה באצבע מה מותר באכילה ומה אסור. אין טעמים מוגדרים. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: דחיית בר מצווה: לבני יש בר מצווה ביום 16.5.2013 יום ה - עלייה לתורה בירושלים וביום שבת שבת חתן. באופן פתאומי בתי התקבלה למשלחת לצרפת שיוצאת ב 14- 18 למאי 2013. כך שהיא לא יכולה להיות בעליה לתורה ולא בשבת חתן. אנו לא רוצים שתחמיץ את הנסיעה. האם אפשר לדחות את בר מצווה? האם אפשר לפחות להזיז את שבת חתן לשבוע שאחרי? יש לציין, שהבן לומד פרשת שבוע נשא. כבר הזמנו מסעדה ואת האורחים אבל אנחנו מוכנים להזיז את הכל באם זה מתאפשר מבחינת ההלכה. האם ניתן? השאלה נשאלה בהמשך לשאלה "עליה לתורה - בר מצוה"
תשובה: את העליה לתורה והנחת התפילין וודאי שיש לעשות ביום בו הוא בר מצווה, יום חמישי. מסיבה בשבת לאחר הבר מצווה אינה חובה כלל (העיקר שהוא יעלה לתורה לאחר היותו בן מצוות). ולכן, ניתן לעשות ארוע בשבת שלאחר מכן ושהוא גם יקרא בתורה. בכל מקרה, נראה לי שכדאי לשקול לעשות הכל במועדו ואחותו תשמח איתו מרחוק. זה היום הגדול שלו וכדאי שהתאריך והארוע יקבע סמוך לתאריך בו הוא נחשב גדול. בזה אתם משדרים לו שהוא העיקר במסיבה והיא שלו ולא מישהו אחר. הרי ייתכן שבאותה שבת מישהו אחר לא יוכל, אז ידחו עוד?. גם אחותו לא חייבת להפסיד ויכולה שלא להיות בבר המצווה. אני בטוח שהוא ישמח בשמחתה והיא בשמחתו.
שאלה: ישיבה חרדית או ישיבה תיכונית: לכבוד הרב, אני לומד בת"ת כיתה ח. אני בא ממשפחה מזרחית מאוד. כידוע בשנה הבאה צריך ללכת לישיבה (אף אחד ממשפחתי לא הולך לישיבה) אבל אני יודע שאני ממש לא מסוגל עקב השעות שגומרים שם (9:00,9:30) וכן שבתות ישיבה וכו וכו, ואין המקום להאריך. אני כמעט בטוח שבמיסגרת חרדית אשבר ואני מעוניין ללכת בע"ה לישיבה תיכונית, שגם שם בחלק גדול מהיום לומדים תורה. רציתי לשאול מבחינת הדין, אם אני קובע עיתים לתורה שומר על היראת שמים והכל, האם יש כאן משום ביטול תורה? (אשמח אם השאלה תענה בהקדם עקב דוחק הזמן בהרשמות.)
תשובה: אין בזה ביטול תורה כיון שאם תלמד יותר זמן אתה עלול להישבר ולהפסיד הכל לכן במקרה שלך אין ביטול תורה ובלבד שתבחר ישיבה תיכונית שמפורסמת ביראת שמים.
שאלה: גזיזת ציפורניים בימי ספירת העומר: לרב. האם בימי ספירת העומר מותר לגזוז ציפורניים בשביל לטבול במקווה לכבוד שבת קודש (לדעת האר"י), שהרי לדעת האר"י אסור לגלח שער הראש והזקן עד ערב שבועות (שאין מתגרין בדין)? מראש.
תשובה: אין איסור בספירת העומר רק שלושה דברים : נישואין, תספורת, ומוזיקה בלבד. ובעניין תספורת הלכה כחכמי הנגלה שמותר בלד' בעומר. ה' יצליח דרכך
שאלה: ספר הלכה לא מסובך להתחזקות: אני התחלתי להתחזק,יצא לי לקרוא את המשנה תורה של הרמב"ם שזה ספר ממש מעניין וגם עוד ספרים למיניהם. אני מחפש בעיקר ספרים שעוסקים בכל הקטעים ההלכתיים, אבל אני רוצה ספר לא מסובך מדי,יכול להיות שהספר ילקוט יוסף זה מה שאני מחפש או שאתה ממליץ על ספרים אחרים,ואם כן איזה?
תשובה: ב"ה לך. כל הכבוד על התהליך הנפלא שאתה נמצא בו, ואברך אותך שתזכה להמשיך ולהתקדם בו, תמיד לגלות את האוצרות שמתגלים בכל דבר ודבר בתורה. אכן ספר משנה תורה הוא ספר ממש נפלא, ויש עוד המון ספרים נפלאים. ספר ילקוט יוסף טוב מאוד, שהוא ממש מעשי ומקיף. אני מאוד ממליץ על ספרי פניני הלכה שנמצאים באתר, ותוכל גם לרכוש אותם, הם מתאימים לכל העדות, וממש טובים. בברכת הצלחה רבה הרב יצחק גרינבלט.
שאלה: שתי שאלות בקשר לבגדים בשבת: 1. בכיסים ובנעליים שלי יש סיבים ושערות. מותר לי לצאת איתם בשבת (במקום שאין בו עירוב)? 2. (בלי קשר לדיני הוצאה) בנעליים שלי, בצד הפנימי של הסוליה יש כיתוב מסוים (שם החברה), ונראה שהוא הולך ונמחק ככל שאני הולך עם נעליים אלו (כי הרגל משפשפת את הסוליה). מותר ללכת עם נעליים אלה בשבת, למרות שיש כאן סוג של מחיקה, או שאולי זה נקרא "דבר שאינו מתכוון" ומותר ללכת?
תשובה: לשואל, 1. אם הסיבים והשערות מחוברים לבגד או לנעל, הם טפלים לבגד ומותר לצאת איתם מחוץ לעירוב, מאחר שאין להם חשיבות עצמאית (עיין שולחן ערוך אורח חיים סימן שא סעיף לח ומשנה ברורה ס"ק קמד, שדן על ציצית פסולה, שאסור לצאת איתה מחוץ לעירוב כי החוטים חשובים ובכוונתו לתקנם, מה שאין כן כשאינם חשובים  שמירת שבת כהלכתה מהדו' תשל"ט פרק יח סעיף לג). אם הם לא מחוברים לבגד, צריך לנער אותם. אמנם דבר שאין לו חשיבות אין בהוצאתו מלאכה מדאורייתא, אבל איסור - קיים. 2. הדבר מותר, מן הטעם שאמרת, שזהו "דבר שאינו מתכוון". כאשר אתה עושה פעולה א' ויש לה תוצאה צדדית ב', ואינך מתכוון שהתוצאה הצדדית תתרחש, ותוצאה זו גם איננה בטוחה (לא "פסיק רישא" - ביטוי ציורי שמובנו: האם ייתכן שתחתוך את ראש התרנגול ולא ימות?) - הדבר מותר. מאחר שהכיתוב לא נמחק באופן מיידי, אלא כתוצאה מהליכה מרובה ביום חול ובשבת, ברור שזה לא "פסיק רישא".
שאלה: פספסתי יום בספירת העומר: פספסתי ושכחתי לברך על יום חמישי. עכשיו כבר שישי. מה אני אמור לעשות? לברך על היום ולהתעלם מאתמול?
תשובה: הפסדת ספירת אחד הימים ולא ספרת גם ביום. תמשיך לספור בלא ברכה שהרי המצווה מתקיימת, וברכה תכוין לצאת ידי חובה מהחזן.
שאלה: נישואים אזרחיים למטרת גרין קארד: אני בת 26. התחתנתי בחתונה אזרחית כשחייתי בארה"ב למטרת קבלת גרין קארד והמשך שהותי בארה"ב. החתונה התבצעה בבית משפט במיאמי שם חיתן אותנו שופט. בן הזוג עימו התחתנתי הוא יהודי. כיום אני חיה בישראל. מעולם לא התרתי את נישואיי בארה"ב ואיני חיה עם בן הזוג עימו התחתנתי. כשהתחלתי לברר לגביי משמעות הנישואים האזרחיים הבנתי כי הינם תקפים מכיוון ששנינו יהודיים. ולכן נאמר לי כי אנחנו צריכים להתגרש בבית דין רבני כדת וכדין, למרות שמעולם לא התחתנתי כדת וכדין ולמרות שאין כל מסמך פה בישראל שמוכיח את היותי נשואה. כשביררתי קצת יותר לעומק נאמר לי שבמידה ואתחתן אהיה חשופה לתביעה עבור ביגמיה. מצד אחד אינני רוצה להיות גרושה, מכיוון שמעולם לא התחתנתי כדת וכדין, ומצד שני אני רוצה להתחיל את חיי עם גבר אחר ברגל ימין ולא רוצה חלילה שיהיה לי איזשהו ספק שנישואיי האזרחיים אכן תקפים. אשמח לקבל את עצתך בנושא
תשובה: אכן חשוב לברר את הדבר כדי שנישואייך יהיו תקפים ומיוסדים בקדושת התורה, עם ישראל מאוד הקפיד במשך הדורות על נישואים כהלכה, המקרה שלך תלוי במספר פרטים חשובים, זהות בני הזוג, האופן שבו נעשו הנישואים ועוד, למעשה, כדאי לך לגשת לרשם נישואים של הרבנות בעיר בו את מתגוררת, הוא יפנה אותך אל בית הדין, שם יבררו את הפרטים של המקרה שלך, כדי לקבוע האם אכן יש צורך לקבל גט כדי להיות פנויה לנישואים אחרים. הרב מרדכי גרוס.
שאלה: צבע שמלת כלה: מה צבע השמלה המומלץ לכלה ללבוש בחתונה תורנית, בהנחה שהזוג רוצה להדר את כל ההידורים האפשריים?
תשובה: בהלכה אין לזה הגדרות. כל כלה תבחר מה שמתאים לטעמה.
שאלה: להתיר נדר שנדרתי בקבר צדיק: נדרתי נדר והייתי בקבר של צדיק שאני לא יגע באיזה סוג של הימור וכן הימרתי ונשבעתי על הקבר, מה עלי לעשות בכדי לכפר על כך ולהתיר את הנדר כי יכול להיות שאני לא יעמוד בו כמו שאכן נכשלתי בו מה עלי לעשות???
תשובה: תקבלי עלייך שלא לנדור. זהו חטא חמור. וגם הימורים הוא חטא היכול להביא את האדם לחורבן. תלכי לגמילה בהקדם ויפה שעה אחת קודם. יש כפר לגמילה ליד בית שמש בשם רטורנו. ה' יצליח דרכך
שאלה: כשרות חוג חתם סופר: לרב!! אני מקפיד לקנות מצרכים שהם בכשרות מהדרין בלבד. רציתי לשואל את הרב על כשרות חוג חתם סופר בני ברק, האם ניתן לסמוך על כשרות זו, והאם זה נחשב מהדרין?
תשובה: חוג חתם סופר בבני ברק נחשב לכשרות טובה שאפשר לסמוך עליה. אומנם בקשר למהדרין, יש לבדוק אם רשום על המוצר שהוא למהדרין.
שאלה: סתם יינם של מחלל שבת: בקבוק יין (לא מבושל) שנפתח ע"י שומר שבת, ומחלל שבת מזג לעצמו מהבקבוק האם נהפך לסתם יינם?
תשובה: ב"ה שלו-ם וברכה המקל לעצמו יש לו על מי לסמוך. במקומות ציבוריים על פי נוהל הכשרות אין להקל. הרב חגי בר גיורא
שאלה: היפוך תפקידים במשפחה החרדית בשנים האחרונות: שמתי לב שבתורה כתוב שגבר צריך לפרנס את משפחתו ואשתו מצד שני, ב10 שנים האחרונות הגברים לומדים תורה והאישה מפרנסת ודואגת לבית אז יש לי 2 טענות על הנושא הזה: 1. האם זה הגיוני שהאישה תעשה גם את תפקיד הגבר וגם את תפקיד האישה בבית? 2. למה התהפכו התפקידים והגבר יושב בכולל ממוזג ואשתו צריכה לפרנס אותו ואת ביתו?
תשובה: אם זה לא מוצא חן בענייך אל תעשי זאת. יש כנראה נשים שמאד אוהבות תורה והם מתמלאות שמחה מכך שבעליהם לומדים תורה, והם מוכנות להיות זבולון ובעליהם יששכר. ועל זבולון נאמר "שמח זבולון בצאתך".
שאלה: אמונה בהשגחה: הנני בתהליך תשובה כבר שנתיים. נהייתה לי בעיה בריאותית ובעקבות כך עשיתי תשובה תפילה וצדקה כפי הפסוק המפורסם ששלושתם מעבירין את רוע הגזירה.לא נרפאתי למרות כל זאת ועכשיו קשה לי לראות את מציאות הבורא והשגחתו מבלי לכעוס עליו.קשה לי להאמין שהכל לטובה ושהכל מידה כנגד מידה בחסד ורחמים שהרי לא נרפאתי למרות שקרעתי את השמיים בתפילותיי.בנוסף,איך ניתן לראות את הקב"ה בחיי היום יום ולהאמין שהוא אכן משגיח על כל אחד ואחד. עוד שאלה.בדבר אמיתות התורה.איך ניתן לבדוק זאת הרי העולם היום כ"כ מבולבל וגם בתורה יש הרבה גוונים של אפור. וחג שמח:)
תשובה: ב"ה לך. קראתי את מכתבך ומאוד הבנתי אותך. זה מאוד לא נעים ולא קל, שמצפים למשהו, והוא לא מגיע! ככל שהצפיה גדולה יותר כך גם האכזבה כואבת יותר. חשוב מאוד לדעת, שה' יתברך קשור אלינו ואוהב אותנו מאוד מאוד, וכמובן מקשיב לכל תפילותינו. כן ה' ראה את כל מה שעברת, והוא מאוד מעריך זאת, אך יחד עם זאת הוא יתברך גם רוצה לכוון אותך לדרך הנכונה, דרך שתקדם אותך ולא תהפוך אותך להיות שבויה בתוך תהליך לא פשוט. הקדוש ברוך הוא ברא אותנו בתוך עולם טבעי, עולם המתנהג ממש באופן שנראה קבוע, כביכול בלי יד שמכוונת, אך הדבר לא כך. ה' יתברך רוצה שאנו נגלה אותו בתוך המציאות הנראית טבעית. הוא רוצה שאנו נחיה באופן הטבעי, לפי כללי העולם, ובעולם הזה נעבוד אותו ונגלה אותו ואת הנהגתו יתברך. מהלך זה יגרום לקידוש ה' גדול מאוד, ויוביל את העולם אל התיקון השלם שלו. פעמים רבות אנשים רוצים שיהיה להם נס, משהו היוצא מגדר הטבע, אך אין זו הנהגת ה'. חכמנו זכרונם לברכה לימדו אותנו שה' ממעט בניסים שנוגדים את הטבע. כל נס שנוגד את הדרך הטבעית של העולם, פוגע בעולם ומזיק לאדם. הוא מנתק את האדם מהעולם וגורם לו להיות תלוש וחסר עבודה אמיתית ומעשית שלו. לכן חכמים מספרים לנו על אדם שמתה אשתו, עם תינוק קטן, ולא היה לו מה לתת לתינוק לאכול, וה' עשה לו נס שהוא עצמו הניק, ועל כך נאמר כמה הדבר גרוע, שהיה צריך לשנות את מעשי בראשית בשביל אותו אדם. ה' נתן לרופאים רשות לרפא, ואמר לנו לפנות לרופאים, ולכן אם אדם לא הולך בדרך זו, הוא הולך נגד ה', ובודאי שה' לא ישמע לתפילותיו. השקיעי בתפילות, גם בדברים מעשיים שבהם ה' יתברך יתך לך ברכה ותזכי לרפואה שלמה ול הסתכלות נכונה על החיים עוזרת לאדם לעבור את החיים באופן מתוקן, שמח ובריא הרבה יותר. בברכת הצלחה רבה הרב יצחק גרינבלט.
שאלה: ציוד שנעלם לי בצבא: הרב, ידוע לי, שאם למשל גנבו לי ציוד בצבא או נאבד לי בבסיס ומצאתי ציוד אחר אז מותר לי להזדכות עליו כי הצבא לא מפסיד מכך. אך מה לגבי מקרה שאני בספק? נוצר מצב שאיני יודע היכן הפליז שלי, רוב הסיכויים שנגנב או אבד בצבא אך אני קצת בספק.מה הדין? (הן בדיני ארץ והן בדיני שמיים) מראש
תשובה: הצבא מחייב את האדם להיות שומר כשומר שכר שחייב בגניבה ואבדה. בפועל לקצין השיפוט או לאנשי המקצוע יכולת לפטור   או לחייב כראות עיניהם יש יכולת לפטור אותך ויש יכולת לחייב סכום מסוים בהתאם לגרדת ק, השיפוט. ולכן אם יש לך ציוד חילופי אין בכך בעיה, ואם אין תצהיר שאבד לך בהתאם להחלטת הממונים תצא ידי חובת אלוקים ואדם. ה' יצליח דרכך.
שאלה: גניזת עלונים: אני גר בחולון ואצלנו בבית כנסת הגבאים פרסמו פסק הלכה שהרב פסק לתושבי קרית ארבע שמותר לשלוח עלונים למחזור ולא לגניזה ועל פי פסק ההלכה של הרב הם מתכוונים לשלוח את כל הגניזה של בית הכנסת עלונים למחזור ולא לגניזה. שאלותיי: 1. האם פסק ההלכה של הרב היה באופן ספציפי רק לתושבי קרית ארבע שדברי התורה מוטלים בבזיון או לכל מקום אחר? 2. האם פסק הלכה כאמור מוסכם או שמא יש חולקים בדבר בקרב אחרוני דורנו? לדוגמא - הרב עובדיה יוסף שליט"א, הרב אלישיב זצ"ל, ועוד.
תשובה: עלונים שנהוג להשתמש בהם באופן חד פעמי ואף אחד לא קידשם מותר להשליך למחזור. אך חומשים, סידורים וכדו' שיש בהם ממש שמות ה', יש להשליך לגניזה.
שאלה: תה צמחים משקיק קרוע: שקיק תה צמחים שנקרע: האם צריך לסנן את התה שנשפך לכוס? האם הדין שונה בין סוגי ההכשר - הכשר רבנות או בד"ץ (ר רובין, לדוגמא)?
תשובה: וברכת ד' בד"כ אין בעיות חרקים בתה צמחים. על כן אפשר לשתות. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: ריקודי עם בר"ח אייר: האם מותר להשתתף בחוג ריקודי עם (שאני הולכת אליו באופן קבוע) בר"ח אייר?
תשובה: גם בר"ח חלים דיני הספירה.
שאלה: לבחור מקום עבודה נכון: אני מתלבטת בבחירת מקום עבודה,איך אוכל לדעת כי עשיתי בחירה נכונה למקום עבודה? אשמח על תשובה מהירה.
תשובה: אם תהיי מרוצה ושמחה בעבודה ובעובדים יחד אתך יש להניח שהבחירה הייתה טובה.
שאלה: צליית כבד בתנור: אם אפשר לצלות כבד בגריל בתנור - 1. מה דין הכלים והרשת? צריך מיוחדים לכבד? 2. מה דין התנור בכלל, צריך להכשיר אותו לאחר מכן? מרים השאלה נשאלה בהמשך לשאלה "הכשרת כבד עוף "
תשובה: 1. לכתחילה שיהיו כלים מיוחדים. מעיקר הדין הרבה פוסקים סוברים שבצלי אומרים כבולעו כך פולטו. כלומר, אפילו אם זה בלע זה יפלוט בחזרה, אבל לכתחילה האשכנזים מחמירים בזה ולא צולים מאכלים אחרים על אותה הרשת. הכלי אליו נוטף הדם - אסור לשימוש לדברים אחרים. 2. אם לא נגע בו ממש דם - זה שום דבר. אם טפטף עליו דם - זה כמו כלי שנבלע בו דם רותח, אסור לבשל מאכלים על התחתית אבל מותר להכניס תבניות ולבשל בתנור זה. זה לא יפליט את הדם ללא רוטב.
שאלה: לחדש בגדים בספירת העומר: האם מותר לחדש בגדים נעלי בית וכו' בימים אלו?
תשובה: מנהגי האבלות בספירת העומר אינם דומים בהכרח למנהגי שלושת השבועות. מותר לחדש בגדים ולומר שהחיינו. יש שמקפידים לחדש רק בשבת.
שאלה: כרם מודלת-יין הראוי למקדש: קראתי ברמב"ם שרק יין שנעשה מענבים סרוחות-(אם הבנתי נכון ) הכוונה בלי הדליה של הכרם ראוי להיות מנוסח על המזבח- האם הבנתי נכון?,האם זו הדעה היחידה? -ואם כן מה נעשה שייבנה המקדש שהרי למיטב ידעתי כל הכרמים בארץ היום מודלות.
תשובה: וברכת ד' הרמב"ם (אסורי מזבח פ"ו ה"ט) כתב שיין מגפן מודלה אסור למזבח רק לכתחילה אבל בדיעבד אם מודלה על חוטים גם יין כזה כשר. היין הפסוק הוא רק אם הגפן הודלתה על תאנה, ואז טעם הגפן שונה, אבל בגפן מודלת על חוטים (כנהוג היום) אין איסור, רק לכתחילה יש להביא מגפן רוגלית, אבל בדיעבד גם גפן מודלת על חוטים כשרה למזבח. הגפנים שלנו היום מתוקות בגלל השמש שזה גורם לסוכר, אבל בבית המקדש יש צורך בגפנים שהן מתוקות מעצמן ולא מהשמש. כשיבנה המקדש אי"ה יעשו גם גפנים רגליות. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: גילוח ותספורת יום י-ם ויוה"ע: הרב, מה דעת הרב בעניין גילוח ותספורת ביום ירושלים ויום העצמאות בכל שנה רגילה? ושאלה נוספת מה הדין בזה בשנה שהימים בה הם דחויים? יישר כוח לרב
תשובה: ישנו פסק הלכה של הרב נסים זצ"ל שהיה ראשל"צ להתיר גילוח ותספורת בימים אלו. כשהיום דחוי כמו השנה יש להתגלח ביום שני שהוא ה' באייר אחה"צ שאז יש היתר בגלל היום ובגלל קביעת השמחה למחרת.
שאלה: קידושין בטבעת של סבא וסבתא: "טבעות"- כוונתי לטבעת שלי ושל בעלי. שתיהן היו בהשאלה מהסבא והסבתא בהסכמתם ובהסכמתנו. השאלה נשאלה בהמשך לשאלה אישית
תשובה: קידושין בטבעת הינם "קידושי כסף" שהחתן מקדש את האישה ע"י שהוא קונה אותה בשווי הכסף של הטבעת והאישה מסכימה להתקדש לו. לכן הטבעת צריכה להיות בבעלות החתן. טבעת שניתנה בהשאלה לחתן,לשם כך שהחתן יקדש את הכלה בטבעת זו,והחתן והכלה ידעו בזמן הקידושין את הנתון הזה, הרי היא טבעת טובה,ונחשבת שהיא של הבעל בזמן הקידושין לטובת מעשה הקידושין, והקידושין כשרים. (רא"ש מסכת קידושין פרק א' סימן כ' שולחן ערוך אבן העזר סימן כ"ח סעיף י"ט) אמנם יש לדעת שמעשה הקידושין הוא חד צדדי, שהחתן נותן טבעת לאישה ובכך הוא מקדש וקונה אותה. החלפת טבעות בין האיש לאישה לא מהווה מעשה קידושין מן התורה. אם לאחר החופה והקידושין, שבהם החתן קידש את האישה, נתנה האישה מתנה לבעלה-טבעת (שלא במעמד החופה). לרוב הפוסקים אין זה פוגע בכשרות הקידושין, ובלבד שהכלה תדע שמתנה זו אינה חלק מטקס הקידושין.
שאלה: להמשיך עם ברכה?: להמשיך בכל הימים בלי ברכה? או שרק על אתמול הייתי צריך בלי ברכה? השאלה נשאלה בהמשך לשאלה "פספסתי יום בספירת העומר"
תשובה: להמשיך בכל הימים בלי ברכה.
שאלה: הדלקת נר ביום טוב לצורך מאור: בשעה האחרונה של יום טוב ראשון של פסח ארעה הפסקת חשמל בביתי. נר הנשמה עדיין דלק, אך רציתי שלקראת חשכה יהיה לאשתי ולילדים אור רב יותר(אני יצאתי לבית כנסת), וגם צפיתי שנר הנשמה יכבה. על כן הדלקתי נר מהאש של נר הנשמה. האם הדלקה זו הייתה מותרת? שכן הדרך היחידה לדעתי להגדיר אותה כצורך אוכל נפש היא שיהיה קשה להכין אוכל בחושך. אך מצד שני לא ממש הייתה לנו כוונה להכין אוכל בשעה האחרונה של החג.
תשובה: גם אור הוא צורך יו"ט, בתנאי שהמדובר בעוד יום.
שאלה: הפרשת חלה בגן ילדים: שלו רב לכב הרבנים! בגן של ילדנו נערכה קבלת שבת עם ההורים. אחת הפעילויות היתה הכנת חלות חוויתית של אמא עם בנה. הדבר נעשה כך- הגננת הכינה עיסה גדולה וכל אחת מהאמהות קיבלה חתיכה מכובדת על מנת לקלוע עם בנה חלה. מכיון שהתנור בגן איננו כה גדול כל משפחה לקחה את בצקה בתבנית אל ביתה ושם נאפתה החלה. מה דין הפרשת החלה במקרה זה? האם החובה על הגננת? או שלא (בעיסה הראשונה היתה כמות שמחוייבת )? או שכל אחד בבית יפריש? ב ו על מפעלכם הקדוש!
תשובה: וברכת ד' הדין הוא שאדם רגיל שעושה עיסה בכדי לחלק את הבצק פחות מכדי שיעור, הרי זה פטור מחלה למרות שבעיסה הראשונה הייתה כמות גדולה. (סי' שכו סעי' ב). בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: יום העצמאות: לגבי מנהגי אבילות בספירת העומר איזה יום עדיף יותר להתיר גילוח. ראש חודש אייר או יום העצמאות.? הרי ראש חודש זה זמן שנקבע עוד מהתורה. ויום העצמאות הוא יום כביכול חדש. שמי שקבע אותו זה סך הכל לא אנשים שכלכך קשורים אפילו ליהדות.
תשובה: לכבוד שבת חשוב אף מראש חודש ולא מקילים, חוץ מהתימנים שנוהגים להקל משום קדושת השבת. חסד ה' הגדול אשר קרה עם עמינו שלא היה כמותו בתולדות המין האנושי, ומאז יציאת מצרים לא קרתה תופעה מדהימה שכזו שעם קיבץ נידחיו מעל 100 מדינות ובגלות של כ-2000 שנה. הרבה עמים גלו או הוגלו ולא היה עם שחזר לארצו. לעצם הקביעה של הכנסת הייתה קביעת הרבנות הראשית לישראל לדורותיה. מדינת ישראל חיזקה את שלושת המרכיבים את עם ישראל - עולם התורה - מתקיים בנו כי מציון תצא תורה. חיזוק העם ופריחת הארץ.
שאלה: מוקצה בקלפים שנועדו להדבקה באלבום: בקהילתנו נהוג לחלק לילדים קלפים בתום הלימוד המשותף עם האבות בשבת. קלפים אלו (שמבחינת התוכן די נייטרליים) נועדו להדבקה באלבום אך משמשים גם למשחק ומסחר בין הילדים. האם הקלפים מהווים כלי שמלאכתו לאיסור כיוון שרוב שימושם הוא להדבקה? האם בכלל ראוי להשתמש בכלי זה של הקלפים כדרך לעודד את הילדים ללמוד?
תשובה: אם הם מיועדים להדבקה הם מוקצה.
שאלה: מציאת כלים במקווה: הבן שלי טבל כלים במקווה וכלי אחד נפל לו פנימה. כיוון שהכלי היה חשוב לו מאד הוא צלל לתוך המקווה ויחד איתו העלה 2 כלים שהם כף מחוררת ומצקת. הוא הביא אותם הביתה. מה צריך לעשות איתם? השאלה נשאלה בהמשך לשאלה "מציאת אבידה"
תשובה: אם קשה להוציא את הכלים מהמקווה, הכלים שייכים לכם, כיון שהבעלים הכירו בנפילתם והתייאשו מהם. אמנם אם יש נוהל קבוע בו מדי משך זמן מסוים מוציאים את הכלים שנפלו ומכריזים עליהם, או אם הדבר אירע ביישוב בו אנשים לא מתייאשים אלא סומכים על כך שמתי שיוציאו אותם יכריזו על הכלים, יש לכם דין של מוצא אבדה, ועליכם להכריז עליהם ולהשיבם לפי סימנים. הרב מרדכי גרוס.
שאלה: לקבל תלוש בשביל ת לביטוח לאומי: אני סטודנט שעובד בעבודה לא קבועה. יש חודשים בהם אין לי עבודה ולכן אני צריך לשלם סכום מסויים לביטוח לאומי. לשכני יש עסק משלו והוא הציע לי שהוא ייתן לי תלוש משכורת ואז הוא ישלם את הביטוח הלאומי במקומי. האם מותר לעשות דבר שכזה?
תשובה: תפנה לביטוח הלאומי ותשאל האם הם מסכימים לכך.
שאלה: איסור ייחוד בטיפול: אני מגיע לטיפול עם בתי אצל מטפלת בתחום פרא-רפואי, האם ניתן לסגור את הדלת ולא לנעול?
תשובה: כן.
שאלה: גמילות חסד עם בע"ח: לרב. האם לגמילות חסדים עם בע"ח רעב וצמא יש גם ערך? והאם זה בכלל מה שנאמר בגמרא מסכת ברכות דף ה עמ א וב : "כל העוסק בתורה וגמ"ח וקובר את בניו מוחלין לו על כל עוונותיו שנא : בחסד ואמת יכופר עוון"? מראש.
תשובה: : גמילות חסד היא חלק ממצוות ואהבת לרעך כמוך והיא נוגעת רק כלפי אדם מישראל. חכמים הרחיבו זאת מפני דרכי גם על הגויים. כלפי בעלי חיים לא שייך גמילות חסד. גמילות חסד נוגע לצורת קשר בין שני אנשים שהם בסיסית בעלי אותו מעמד ובעלי יכולות להגיב לחסד. הרחמים על בעלי חיים נוגע לצער בעלי חיים ולמה שנאמר ורחמיו על כל מעשיו. וכמו שהקב"ה מרחם כך גם אנו נדבקים במידותיו.
שאלה: כיצד לבחור סנדק?: בע"ה וב"ה אנחנו בהריון בחודש תשיעי, ידוע לנו שזה בן בע"ה. אנחנו כרגע חושבים על ברית מילה בגדול. כמובן לא מבצעים שום דבר, הכל רק במחשבות ועלה ביננו ענין הסנדק. ב"ה לשנינו אבות ולשנינו שני סבים- סה"כ 6 סבים. אין אנו רוצים חלילה לפגוע באף אחד מהם- היינו שמחים שכולם יהיו סנדקים אך כיצד נבחר? רב הישוב, אותו היינו בוחרים כסנדק, ככל הנראה לא מגיע מחוץ לעיר לבריתות (רק של משפחה). האם יש איזושהיא הכוונה כיצד לבוחר את הסנדק שמצד אחד יהיה איש ירא שמים ומצד שני כמובן לא נפגע בכבוד אחד מבני המשפחה?
תשובה: לכתחילה יש עניין לכבד רב או אישיות תורנית לסנדק. יש בספר "אות הברית" שחיבר המוהל הירושלמי ר' יוסלה וייסברג פרק שלם שדן במקרה של מחלוקת בין בני הזוג. שם הוא אומר שבמקרה של מחלוקת בין הבעל לאשה בזהות הסנדק בילדים הראשונים יש קדימות לאשה. אם יש ת"ח - יש בכך עדיפות.
שאלה: סדר הנענועים בברכת כהנים: אני כהן ויש לי שאלה לגבי הנענועים ימינה ושמאלה שעושים הכהנים בידיים בזמן הברכות. במה מדובר ומתי עושים ימינה אמצע,שמאלה אמצע וכו. האם ניתן לקבל קישור שמסביר זאת? האם חובה לבצע זאת?.
תשובה: עיין שו'ע סימן קכח' סע' מה ובמשנה ברורה כתב שהטעם בנענוע כדי שתגיע הברכה לכל הצדדים. ולענ"ד יש להקדים בתחילה לצד ימין ואח"כ לשמאל ושוב חוזר חלילה. ורק במילים שמדברים בלשון נוכח יברכך, ישמרך, אליך ויחנך, אליך, לך.
שאלה: יום ההולדת של אביו של המשיח: שמעתי שאביו של המשיח היוולד בי"ז בתמוז ורציתי לדעת אם זה נכון? דבר שני רציתי לדעת אם טוב להיוולד ביום הזה ובפרט ביום שבת?
תשובה: 1. מה זה משנה יוסיף לך יראת שמים. 2.טוב להיולד בכול יום בשנה - ניתן לאדם הזמנות ללמוד תורה ולשמור מצוות ולעשות מעשים טובים
שאלה: ריקוד בסיבוב שערים בר"ח אייר: האם מותר לרקוד בסיבוב שערים של ר"ח אייר? השירים שנשמעים בסיבוב שערים הם ווקאליים שמחים.
תשובה: ריקודים אסורים. צעדה מותרת.
שאלה: האם לנשים מותר ללמוד תושבע פ בבית הספר: לך כבוד הרב, אני לומדת בבית ספר חילוני תושב ע. אני לומדת את זה רק השנה יש לי בגרות שהיא חובה. חשוב לציין שאני מאוד מאוד אוהבת ללמוד את זה. אני לא מרגישה שזה נעשה עליי בכפייה, המורה שלי היא בת. יש סוגיות שמלמדות איך כדאי להתנהג בחיים, וסוגיות שמלמדות הלכות. ואני אפילו רוצה להרחיב את זה כחוג בשנה הבאה ולעשות חמש יחידות. רק היום הבנתי שלבנות אסור ללמוד. ואני רוצה לבדוק את העניין. האם מותר לי או לא? והמשך שבוע טוב בע ה!
תשובה: ב"ה לך. שמחתי מאוד לראות כמה את נהנית מהדברים האלו, ושאת מגלה בהם את הדברים הגדולים שיש בתורה שה' נתן לנו. אכן התורה מלאה אוצרות, וככל שתמשיכי ללמוד, תגלי עוד ועוד אוצרות. כמובן שלפעמים לבד יותר קשה, ולפעמים יותר קל, וחייבים אמונה שנזכה להצליח, שרק אם אדם מאמין הוא זוכה להגיע לתוצאה טובה באמת. אחד מהכלים הבסיסיים לכל אחד להתקדם ולהגיע לקשר טוב יותר עם אבינו שבשמם, זה האמונה, הסבלנות שבסוף זה מגיע. יש נושא שבו נחלקו גדולי ישראל והוא לימוד תורה לנשים. יש מגדולי ישראל בדורות עברו, שחינכו את הבנות על ידי האמא, ושרוב רובן של הבנות לא ידעו קרוא וכתוב, אם כי יש נשים שודאי ידעו גם קרוא וכתוב וגם את התורה. בהלכה בשולחן ערוך, שמהווה ספר הלכה כללי, מופיע שלא מחייבים את הבת ללמוד תורה, מעבר לדברים שהיא חייבת ליום יום שלה, אך אם היא רוצה ללמוד גם מה שהיא לא חייבים אין בכך בעיה. לכן, במקרה שלך, שאת לומדת מתוך רצון, ואין מדובר בכפיה חיצונית, אין בעיה שתמשיכי ללמוד ולהיבחן על עוד דברים חשוב לציין שיש כיום המון מה ללמוד, ואסור להתייאש, אלא להתחיל וה' הטוב יעזור לנו. בברכת הצלחה הרב יצחק גרינבלט.
שאלה: צער בעלי חיים: אם אני אחזיק צב בבית שמצאתי בחוץ ונאמר לי שצבים לא אוהבים להיות מוסגרים, האם זה נקרא צער בעלי חיים?
תשובה: צער בעלי חיים היא רק כאשר מתעללים או לא מטפלים בבעלי חיים אבל כאשר מחזיקים בעלי חיים בגני חיות, או בבית כיוון שזה לטובת האדם ולהנאתו מותר.